Geen honde meer toegelaat ná Kaapse grysbok doodgemaak is | Maroela Media
Argieffoto van 'n Kaapse grysbok (Foto: Jimfbleak/Wikimedia Commons)
Stad Kaapstad het Woensdag gesê geen honde sal meer in die Park Island-deel van die Zandvlei-natuurreservaat toegelaat word nie. Dié reël is onmiddellik van krag tot 1 Januarie 2021.
Die besluit om 'n verbod op honde te plaas in dié deel van die reservaat volg ná 'n hond 'n jong Kaapse grysbok Maandagoggend gejag en doodgemaak het.
"Die betreurenswaardige voorval het gebeur omdat die hond nie op 'n leiband was nie – 'n duidelike oortreding van die reservaat se reëls wat bepaal dat besoekers hul troeteldiere altyd aan 'n leiband moet hou," het Marian Nieuwoudt, burgemeesterskomiteelid vir ruimtelike beplanning en die omgewing, in 'n verklaring gesê. Die reël word ook duidelik by die ingang na Park Island vertoon.
"Dit kon voorkom gewees het as die eienaar se hond aan 'n leiband gehou is. Ongelukkig is dit nie 'n geïsoleerde voorval waar besoekers die reëls van die reservaat en Park Island verontagsaam nie. Ons het dus die besluit geneem om dié deel van die reservaat vir honde te sluit sodat die fauna op die eiland kan herstel en verdere skade aan sensitiewe fauna-bevolkings verhoed kan word." Park Island is die tuiste van die Kaapse groototter, watermuishond, Kaapse grysbok, kleingrysmuishond, bontskilpad, slange en die westelike luiperdpadda.
Honde sal weer vanaf 1 Januarie 2021 toegelaat word, het Nieuwoudt bygevoeg. Die publiek sal hieroor in kennis gestel word en die situasie sal gemonitor word.
Maak die verbode permanent!!!! Vervolg daardie eienaar met mag en mening. Ek kan nie in plekke gaan stap met my honde wat ge oormerk is vir die doeleinde nie agv idiote wat nie hulle honde op leibande hou soos wat die regulasies bepaal nie.
Die probleem is dat eienaars DINK dis veilig om hul honde 'n kans te gee om te gee om te hardloop of hul besigheid agter 'n bos te doen (sonder hul leiband) en dat hulle sal luister as hulle roep.. Ongelukkig is dit sekere honde se natuur om te jag en dan luister hul vir hul natuur en nie hul eienaar nie. (Soos sekere kinders wat eerder vir die duiwel luister…) Maak eerder die verbod permanent en laat die eienaars hul honde strand of parkie toe vat vir daardie draffie.
Swak besluit, hoekom nou die mense straf wat die reels nakom deur 'n verbod op honde te plaas nadat 'n onverantwoordelike persoon die reels oortree het, dit lyk eerder soos 'n militere ingryping.